En lastbil er hertil aften kørt ind i en større menneskemængde i den franske by Nice.

En række medier melder om flere dræbt og sårede. Hvor mange er der i øjeblikket usikkerhed omkring. Den lokale tv-station BFM melder, at mindst 30 er døde, skriver Reuters.

Borgmesteren i byen, Christian Estrosi, tweeter sent torsdag aften, at der er omkring et dusin døde.

- Føreren af et køretøj lader til at have dræbt et dusin mennesker. Bliv inden døre indtil videre. Mere information følger, skriver borgmesteren på Twitter.

Lokale myndigheder i den franske by siger, ifølge Reuters, at der er tale om et angreb og opfordrer folk til at blive inden døre.

Et øjenvidne siger til DR Nyheder, at lastbilen kom kørende mod menneskemængden i høj fart og med slukkede lygter.

- Der er ingen tvivl om, at det var bevidst. Flere franskmænd, som jeg har snakket med, siger, at det ikke var en uheld eller en ulykke, men at det var bevidst, siger den danske DR-journalist Joakim Frøsig, der er på ferie i byen.